הוואקף המוסלמי מאשים את ישראל בחפירת מינהרה מתחת להר הבית. העיתון "אל חיאת אל ג'דידה", היוצא לאור בשטחים, פירסם היום (א') בעמודו הראשון מאמר המתייחס לגילויים של הוואקף המוסלמי בהר הבית.
במאמר מזהירים אנשי הוואקף המוסלמי מהתלקחות בהר הבית ובאיזור כולו, כתוצאה מהפעילות שמקיימת, לטענתם, ישראל מתחת להר הבית.
השייח' ראעיד סאלאח, ראש ועדת אל-אקצה, טוען שישראל חופרת מינהרה חדשה בהר הבית בעומק של 9 מ' ולאורך עשרות מטרים. לטענתו, העבודה עדיין בעיצומה. הוא גינה בחריפות את הפעילות הישראלית, שלטענתו גורמת לערעור היסודות של הר הבית.
לטענת סאלאח, המנהרה מתחילה מהסימטה הדרומית של כיפת הסלע ונמשכת לאורך עשרות מטרים.
מוחמד חוסיין, האימאם של הר הבית, מזהיר מפני המשך עבודות החפירה, שלדעתו מבוצעות ע"י ישראל כדי ליצור עובדות בשטח ולבצע פעולות חד צדדיות באיזור הר הבית, לקראת ההסדר המוצע ע"י ברק וקלינטון, הכולל ריבונות ישראלית בחלק התת-קרקעי של הר הבית.